በናይጀሪያ ፕሬዝዳንታዊ ምርጫ ፕሬዝዳንት ቡሃሪ እና የቀድሞው ምክትል ፕሬዝዳንት አቡበከር ዋነኛ ተፎካካሪ ሆነዋል፡፡
በናይጀሪያ ፕሬዝዳንታዊ ምርጫ ፕሬዝዳንት ቡሃሪ እና የቀድሞው ምክትል ፕሬዝዳንት አቡበከር ዋነኛ ተፎካካሪ ሆነዋል፡፡የዛሬ ሳምንት ናይጀሪያዊያን ፕሬዝዳንታቸውን ለመምረጥ ስዓታትን በሚጠብቁበት ወቅት የሀገሪቱ የምርጫ ቦርድ ጋዜጣዊ መግለጫ ሰጠ፡፡ በሀገሪቱ በነበረው ምቹ ያልሆነ የአየር ፀባይ ምክንያት የምርጫ ቁሳቁስ ወደ ጣቢያዎቹ ማድረስ አልቻልኩም በሚል ምክንያት ምርጫውን ማራዘሙንም አስታወቀ፡፡ዛሬ ግን ከሰዓታት በፊት የምርጫ ሂደቱ በይፋ ተጀምሮ ናይጀሪያዊያን ርዕሰ ብሔራቸውን እየመረጡ ነው፡፡ የ76 ዓመቱ የሀገሪቱ ፕሬዝዳንት ሙሃመድ ቡሃሪ ዋና ተቀናቃኝ የ72 ዓመቱ የቀድሞው ምክትል ፕሬዝዳንት አቲኩ አቡበከር ናቸው፡፡በአፍሪካ በነዳጅ ዘይት ምርቷ ግንባር ቀደምት እንደሆነች የሚነገርላት ናይጀሪያ በዘርፉ የምታገኘውን ጥቅም ሙስና እንደተፈታተነው ይነገራል፡፡ ማንም ይመረጥ ማን ናይጀሪያዊያን ቀጣዩ ርዕሰ ብሔር በኤሌክትሪክ ፍጆታ፣ በፀረ ሙስና ትግል፣ በፀጥታ ስጋቶችና በምጣኔ ሃብታዊ እንቅስቃሴ ላይ አተኩሮ እንዲሰራ ይጠብቃሉ፡፡የእስላማዊ ታጣቂ ቡድን ቦኮሃራም ‹‹ስትራቴጅክ›› ቦታ እንደሆነች በሚነገርላት የቦርኖ ግዛት ከሁለት ሰዓት በፊት የምርጫ ሂደቱ ተጀምሯል፡፡ በዚህ ስፍራ ምርጫው መጀመሩን ያረጋገጠው የቢቢሲው ዘጋቢ የምርጫውን ሰላማዊ ሂደቶች ሊረብሹ የሚችሉ ሁኔታዎች ያጋጥማሉ ተብሎ ከሚያሰጉ ቦታዎች አንዱ መሆኑን ጠቁሟል፡፡ለፕሬዝዳንታዊ ምርጫው 73 ተወዳዳሪዎች ቢመዘገቡም፤ በምረጡኝ ቅስቀሳው ወቅት ግን የሁለቱ ተወዳዳሪዎች ተሳትፎ ከፍተኛ ነበር፡፡ የፕሬዝዳንት ቡሃሪ ፓርቲ ኦል ፕሮግረሲቨ ኮንግረንስ ሀገሪቱን ወደ ተሻለ ደረጃ ለማሸጋገር እንደሚሰራ በምረጡኝ ቅስቀሳው ወቅት ቃል ገብቷል፡፡ ባለፉት አራት ዓመታት ፕሬዝዳንት ቡሃሪ ለሀገሪቱ ቀጣይ ዕድገት መሰረት ጥለዋል ያለው ፓርቲው በቀጣይም ይህን አጠናክሮ ለመቀጠል እንደሚሰራ ገልጿል፡፡